A BIZOTTSÁG (EU) 2021/1901 RENDELETE

(2021. október 29.)

az Európai Parlament és Tanács 1338/2008/EK rendeletének az egészségügyi ellátással kapcsolatos kiadásokra és finanszírozásra vonatkozó statisztika tekintetében történő végrehajtásáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a népegészségre és a munkahelyi egészségre és biztonságra vonatkozó közösségi statisztikáról szóló, 2008. december 16-i 1338/2008/EK európai parlamenti és tanácsi rendeletre (1) és különösen annak 9. cikke (1) bekezdésére és II. mellékletének d) pontjára,

mivel:

(1) Az 1338/2008/EK rendeletből következik, hogy az egészségügyi kiadásokkal és finanszírozással kapcsolatos adatokat és metaadatokat meg kell határozni végrehajtási intézkedésekkel.

(2) Az 1338/2008/EK rendelet 6. cikkének (2) bekezdésével összhangban a Bizottság költség-haszon elemzést végzett, figyelembe véve az egészségügyi ellátással kapcsolatos kiadásokra és finanszírozásra vonatkozó adatok rendelkezésre állásának előnyeit. Az egészségügyi kiadásokkal és finanszírozással kapcsolatos változókat össze kell gyűjteni annak biztosítása érdekében, hogy az egészségügyi és szociálpolitikai döntésekhez rendelkezésre álljanak az egész Unióra vonatkozó adatok.

(3) Az adatok relevanciájának és összehasonlíthatóságának biztosítása érdekében a Bizottság (Eurostat), a Gazdasági Együttműködési és Fejlesztési Szervezettel (OECD) és az Egészségügyi Világszervezettel (WHO) közösen összeállította az egészségügyi számlák rendszerének 2011. évi kézikönyvét (2). A közösen végrehajtandó éves adatgyűjtésnél alkalmazott részletes kérdőívnek és az azt kísérő iránymutatásnak ezen a kézikönyvön kell alapulniuk, amely előírja az egészségügyi ellátással kapcsolatos kiadásokra és finanszírozásra vonatkozó adatok feldolgozásának fogalmát, definícióit és módszereit.

(4) Az e rendeletben előírt intézkedések összhangban vannak az Európai Statisztikai Rendszer Bizottságának véleményével, amelyet a 223/2009/EK európai parlamenti és tanácsi rendelet (3) 7. cikke hozott létre,

ELFOGADTA EZT A RENDELETET:

1. cikk Ez a rendelet meghatározza az egészségügyi ellátással kapcsolatos kiadásokra és finanszírozásra (mint az egészségügyi ellátásra vonatkozó statisztikák tekintetében az 1338/2008/EK rendelet II. mellékletében felsorolt területek egyikére) vonatkozó európai statisztikák kidolgozásának és előállításának szabályait.

2. cikk E rendelet alkalmazásában az I. mellékletben meghatározott fogalommeghatározásokat kell alkalmazni.

3. cikk A tagállamok a II. mellékletben meghatározott összesítettségi szinten szolgáltatják az adatokat.

4. cikk (1) A tagállamok évente nyújtják be az előírt adatokat és a kapcsolódó szabványos referencia-metaadatokat. A referencia-időszak a naptári év. Az első referenciaév 2021. (2) Az n. évre vonatkozó adatokat és referencia-metaadatokat az n+2. év április 30-ig kell benyújtani. (3) Az adatokat és a referencia-metaadatokat az egyablakos adatbeviteli rendszeren keresztül kell a Bizottság (Eurostat) részére megküldeni, vagy elektronikus úton kell elérhetővé tenni, hogy a Bizottság (Eurostat) lekérhesse őket.

5. cikk A tagállamok benyújtják a szükséges referencia-metaadatokat is, különös tekintettel: a) az adatforrásokra és azok hatókörére; b) az alkalmazott összeállítási módszerekre; c) az egészségügyi ellátással kapcsolatos tagállami kiadások és finanszírozás tagállamokra jellemző, az I. mellékletben felsorolt fogalommeghatározásoktól eltérő sajátosságaira vonatkozó információkra; d) a tagállami jogra való hivatkozásokra, amennyiben az képezi az egészségügyi ellátással kapcsolatos kiadások és finanszírozás jogalapját; e) az I. mellékletben felsorolt statisztikai fogalmakban bekövetkező változásokra vonatkozó információra.

6. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2021. október 29-én. a Bizottság részéről az elnök Ursula VON DER LEYEN

(1) HL L 354., 2008.12.31., 70. o.

(2) OECD, Eurostat and World Health Organization, A System of Health Accounts 2011 (OECD, Eurostat és WHO: Az Egészségügyi számlák rendszerének 2011. évi kézikönyve).

(3) Az Európai Parlament és a Tanács 223/2009/EK rendelete (2009. március 11.) az európai statisztikákról és a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatala részére történő továbbításáról szóló 1101/2008/EK, Euratom európai parlamenti és tanácsi rendelet, a közösségi statisztikákról szóló 322/97/EK tanácsi rendelet és az Európai Közösségek statisztikai programbizottságának létrehozásáról szóló 89/382/EGK, Euratom tanácsi határozat hatályon kívül helyezéséről (HL L 87., 2009.3.31., 164. o.).